मैं कहानियों के लिए पहले प्लाट का चयन करता हूं फिर उसे अनुभूति एव अनुभव की आंच में पकने देता हूं। किसी- किसी प्लॉट को कथा रूप लेने में एक से दो वर्ष तक का समय लग जाता है। एक कहानी को दो या तीन सिटिंग में पूरा कर लेता हूं। लिखने के बाद भी रचना के किसी चरित्र के साथ यदि न्याय नहीं हो पाता तो मन बेचैन रहता है। कभी-कभी मैं अपनी छपी रचनाओं में भी अपेक्षित संशोधन करता हूं। मुझे ऎसा लगता है कि मैं जितनी देर लिखता हूं उतनी देर ही मैं जीता हूं। शेष, उसी जीवन के लिए संसाधन जुटाने की जद्दोजहद है। जब मैं अपने संघर्षो को लिख लेता हूं तो मेरा दर्द कई लोगों का दर्द बन जाता है। यह कार्य इतनी सावधानी से करता हूं कि पाठकों को इसका आभास नहीं हो पता कि मेरी रचनाओं में कितनी हकीकत और कितना फसाना। कल्पना से रचना में एक नयी चमक पैदा होती है।